钦定古今图书集成/明伦汇编/官常典/第358卷 > 辛自修
## 钦定古今图书集成/明伦汇编/官常典/第358卷 > 辛自修

按《明外史》本传：“‘自修字子吉，襄城人，嘉靖三十五年
进士。除海宁知县，擢吏科给事中。奏言：吏部铨注，遴
才要矣。量地尤急。迩京府属吏以大计去者十之五，
岂畿辇下独多不肖哉？地艰而事猥也。请量地剧易
以除官，量事繁简以注考’。吏部善其言，请令抚按举
劾如自修指。”俄巡视京营，劾典营务镇远侯顾寰、协
理佥都御史李燧请戒寰罢燧，从之。历迁礼科都给
事中。诚意伯刘世延不法，自修极论其奸。诏革任禁
锢。隆庆元年，给事中胡应嘉言事斥自修疏救。未几，
论夺尚书顾可学、徐可成，侍郎朱隆禧、郭文英赠谥，
以可成由黄冠，文英由工匠，可学、隆禧俱以方药进
也。擢太仆少卿，引疾归。万历六年，起应天府丞。再迁
光禄卿。以右佥都御史巡抚保定六府。奏“减均徭里
甲银六万两，增筑雄、任丘二县堤，以御滹沱水患。每
岁防秋，巡抚移驻易州，征所部供费。防秋已，罢征如
故。”自修奏已之，入历大理卿，兵部左、右侍郎，擢南京
右都御史。御史沈汝梁者，巡视下江，用馈遗为名，尽
括所部赎锾。自修劾奏之。帝方欲惩贪吏，得疏喜，遣
中使至内阁问辛都御史莅官未久，即纠属僚。赵都
御史锦雅号公正，二三年间不闻论一人。阁臣申时
行言：“南都地远法弛，故有贪吏。若辇毂下，固应不同。”
帝乃命逮治汝梁。已而锦忧去，特召自修代之。十五
年大计京官，政府欲庇私人去异己。吏部尚书杨巍
承意指惟谨。自修患之，先期上奏，请勿以爱憎为喜
怒，排抑孤立之人，帝善其言，而政府不悦。有贪竞者
十馀辈，皆政府所厚，自修欲去之。给事中陈与郊自
度不免，遂言“宪臣将以一眚弃人，一举空国。”于是自修所欲斥者悉获免。已而御史张鸣冈等拾遗首工
部尚书何起鸣。起鸣故以督工与中官张诚厚，而雅
不善自修，遂讦自修挟仇主使与郊及给事中吴之
佳助之。御史高维崧、赵卿、张鸣冈、左之宜不平，劾起
鸣饰非诡辨。帝先入张诚言，颇疑自修，得疏，益不悦，
曰：“朝廷每用一人，言官辄纷纷排击。今起鸣去，尔等
举堪此任者。”维崧等具疏引罪，无他举。帝怒，悉出之
外。给事中张养蒙申救，亦夺俸。刑部主事王德新复
疏争，语侵嬖幸。帝下之诏狱，酷刑究，主者无所承，乃
削其籍。自修不自安，亟引疾归。自修之进也，非执政
意，故不为所容。久之，起南京刑部尚书。复以工部尚
书召。未上，卒。赠太子太保，谥“肃敏。”德新，安福人，后起
官至光禄丞。